## Sanitat licita les obres de reforma i ampliació del centre de salut integrat de Sueca

*** El valor estimat del contracte ascendix a més d’1,9 milions d’euros i el termini d’execució és de 15 mesos
* S’hi inclouran 16 consultes noves, 1 sala de cirurgia menor, 1 sala de mamografia i 1 gimnàs de rehabilitació nou**

La Conselleria de Sanitat ha publicat en la plataforma de contractació la licitació de les obres de reforma i ampliació del centre de salut integrat de Sueca.

El valor estimat del contracte ascendix a més d’1,9 milions d’euros i el termini d’execució és de 15 mesos.

La reforma i ampliació del centre de salut inclourà 16 consultes mèdiques noves (8 per a medicina i infermeria d’Atenció Primària i 8 per a altres especialitats), 1 sala de cirurgia menor, 1 sala de mamografia i 1 gimnàs de rehabilitació nou.

El gimnàs de rehabilitació es troba actualment en la segona planta del centre i serà ampliat i reubicat en l’ala nord de la planta baixa.

Així mateix, també es reformarà i s’adequarà el magatzem de la planta baixa, es realitzaran les obres per a instal·lar un nou ascensor i s’ampliarà l’estructura de tancaments i coberta a la segona planta.

L’execució de les obres de reforma i ampliació es farà per fases, de manera que es concilie amb el funcionament i manteniment del servici assistencial del centre de salut i el centre d’especialitats.

Fecha: 15/05/2024